Deşi Polonia, stat membru al NATO, şi-a asigurat cetăţenii că apartenenţa sa la alianţa militară occidentală le garantează securitatea în faţa unui atac rus, invazia rusă din Ucraina învecinată a determinat lansarea de pregătiri pentru potenţiale atacuri, notează Reuters.
"Din propria noastră iniţiativă, am efectuat un inventar al spaţiilor de adăpostire", a declarat într-o conferinţă de presă primarul Rafal Trzaskowski.
Varşovia dispune de circa 7 milioane de metri pătraţi de spaţii care ar putea fi folosite ca adăposturi, inclusiv parcări subterane şi staţii de metrou, a explicat el.
"117 milioane (de zloţi) pentru îmbunătăţirea siguranţei - sunt bani pentru următorii doi sau trei ani şi suntem gata să alocăm şi mai mult în acest scop", a adăugat primarul.
Spitalele vor fi pregătite să facă faţă ameninţărilor şi publicul va fi educat pentru a şti cum să acţioneze în cazuri de urgenţe, a mai spus Rafal Trzaskowski.
În 2022, autorităţile au afirmat că serviciile de pompieri verifică starea celor 62.000 de adăposturi aeriene din Polonia.